钦定古今图书集成/明伦汇编/氏族典/第414卷 > 《郑樵通志》 > 以国为氏〈周同姓国〉
## 钦定古今图书集成/明伦汇编/氏族典/第414卷 > 《郑樵通志》 > 以国为氏〈周同姓国〉

鲁氏。武王克商，封其弟周公旦于曲阜，本少昊之墟，
又大庭氏居之。鲁于其上作库，故谓大庭氏之库。其
地本名鲁，因以命国，乃作都于曲阜。宋祥符中，改曲
阜为仙源，今隶兖州。周公留相成王，而使元子伯禽
就封于鲁，锡之山川、土田、附庸、官司、典策、四代之乐、
郊及禘，与周同制伯禽之国，周公戒之曰：“我文王之
子，武王之弟，今王之叔父。我于天下亦不贱矣。然我
一沐三握发，一饭三吐哺，犹恐失天下之士。汝之鲁，
慎无以国骄人。”伯禽之鲁，三年而报政。周公曰：“何迟
也？”曰：“变其俗，革其礼，丧三年然后除之。”太公封于齐，
五月而报政。周公曰：“何速也？”曰：“吾简其君臣礼，从其
俗为也。”周公叹曰：“鲁后世其北面事”齐矣。不简不易，
民不有近；平易近民，民必归之。宣公之后，三家盛，公
室微弱，昭公见逐，卒于干侯。自隐公至哀公，凡十二
世，见《春秋》。自悼公至顷公，为楚考烈王所灭。顷公亡，
迁于卞，邑为家人，子孙以国为氏。

臣谨按：鲁自庄公之时，齐桓公始伯，尔后齐为盟主，鲁共命之不暇，则《报政》之言，周公不虚也。况鲁自襄仲杀嫡立庶，宣公之后，公室微弱，政在三家。

昭公不反国，哀公卒于有山氏，可哀也哉！鲁起周公，至顷公，三十四世，岂周公之泽流芳寖远，而微弱之渐，亦由伯禽立政之所始也。